สังคมข่าวหุ้น
ดัชนี SET กลับมายืนเหนือ 1,600 จุดได้อีกครั้ง แต่มูลค่าการซื้อขายยังค่อนข้างน้อย หรือ 64,424 ล้านบาท
ดัชนี SET กลับมายืนเหนือ 1,600 จุดได้อีกครั้ง แต่มูลค่าการซื้อขายยังค่อนข้างน้อย หรือ 64,424 ล้านบาท
27 ต.ค. 2565

ดัชนี SET กลับมายืนเหนือ 1,600 จุดได้อีกครั้ง แต่มูลค่าการซื้อขายยังค่อนข้างน้อยหรือ 64,424 ล้านบาท หากตัวเลขกลับมาบริเวณ 7.5–8 หมื่นล้านบาทต่อวันได้ น่าจะเป็นสัญญาณที่ดีกับภาวะตลาดฯ ในระยะถัดไป หรือความมั่นใจเริ่มกลับมานั่นเอง
กลุ่มโบรกฯ หรือบริษัทหลักทรัพย์ เป็นกลุ่มที่ได้รับผลกระทบมากสุดหากวอลุ่มเทรดต่อวันลงมาอยู่ระหว่าง 4-6 หมื่นล้านบาท โดยเฉพาะหากลงมาบริเวณ 4.5 หมื่นล้านบาท บวก/ลบ ว่ากันว่า ต้องมีโบรกฯ ขาดทุนยับหลายแห่ง หรือปิดหนีตายแน่นอน โดยเฉพาะในกลุ่มที่มีส่วนแบ่งตลาดไม่ค่อยมากนัก หรืออยู่ในอันดับมากกว่า 20 ขึ้นไป และมีรายได้จากธุรกิจหลักทรัพย์เป็นหลัก
บมจ.ไทยประกันชีวิต TLI ราคาดีดขึ้นมาได้อีกครั้ง หลัง โนมูระฯ ส่งข้อมูลว่า มีโอกาสสูงมากที่จะเข้าคำนวณดัชนี MSCI ประกาศในวันที่ 10 พ.ย.นี้ รวมถึงแนวโน้มผลประกอบการไตรมาส 3/2565 จะออกมาได้ตามคาดการณ์ ราคาหุ้นวานนี้ขึ้นมาสูงสุดในช่วงเช้าคือ 15.80 บาท ก่อนที่จะมีไม้ใหญ่เข้ามาขวางไว้ ด้วยการกดหุ้น จนกดราคาลงมาเคลื่อนไหว 15.30-15.40 บาท และเมื่อเปิดตลาดภาคบ่าย ยังมีแรงซื้อเก็งกำไรเข้ามาต่อเนื่อง ดันราคาขึ้นมาอยู่ระหว่าง 15.60-15.70 บาท ต้องมาจับตาดูว่า ไม้ใหญ่ (ของบางกองทุน) ยังออกมาขวางอีกหรือเปล่า
บมจ.เจเคเอ็น โกลบอล กรุ๊ป หรือ JKN ของ “แอน” จักรพงษ์ จักราจุฑาธิบดิ์ ไล่ซื้อกันสนุกสนาน ราคาพุ่งเกือบชนซิลลิ่ง ก่อนที่จะมีแรงซัดออกมาในช่วงเวลา 16.00 น. พอดี ก่อนที่จะมีการซื้อกลับ ดันราคาขึ้นมาปิด 5.60 บาท บวก 1.14 บาท เปลี่ยนแปลง +25.56% พี/อี ขึ้นมาแตะ 36-37 เท่า แต่จากประเด็นบวกของ JKN เรื่องธุรกิจประกวดนางงาม คงไม่ได้มาสนใจเรื่องราคาเรื่อง พี/อี กันแล้วล่ะ ใส่กันไฟแลบอย่างเดียว เท่าไหร่เท่ากัน ส่วนใครเข้าทีหลังต้องระวังลุกช้าจ่ายรอบวงกันล่ะ
แบงก์ทหารไทยธนชาต TTB ราคาไม่ผ่านแนวต้านใหญ่ 1.40 บาท  หลังจากปรับขึ้นมาต่อเนื่อง บวกติดต่อกันมา 8 วันทำการ รวม 0.18 บาท ทำให้วานนี้ราคาย่อตัวลงไป -0.02 บาท มาที่ 1.36 บาท เข้าใจว่า ราคาน่าจะแกว่งอยู่ในกรอบ 1.35–1.40 บาท ไปอีกสักพัก เว้นแต่จะมีแรงซื้อดันราคาพุ่งเหนือ 1.40 บาท นั่นแหล่ะ อาจจะพอไปต่อได้ แต่ไม่น่าจะเกิน 1.50 บาท (ราคาเป้าหมายเฉลี่ยอยู่ที่ 1.52 บาท) เว้นแต่ไตรมาส 4/2565 จะออกมาสวยงามได้อีก และโบรกฯ เพิ่มราคาเป้าหมายขึ้นไป
ช่วงนี้ลงทุนในหุ้นกองทุนโครงสร้างพื้นฐาน อาจจะดูยากสักหน่อย อย่าง JASIF ราคาหน่วยลงทุนยังผันผวน เอาแน่นอนไม่ได้ จากดีลที่ยังไม่มีความชัดเจนว่า ADVANC จะซื้อต่อหรือจบดีล เพราะนักลงทุนเองก็กลัวว่า จะมีเงื่อนไขอะไรเพิ่มเติม แล้วทำให้ราคาหุ้นวูบอีก ทำให้เงินปันผลที่คาดว่าจะได้รับกับส่วนต่างราคาของหุ้นหรือหน่วยลงทุน จะได้ (ยีลด์) ไม่คุ้มเสีย ส่วน DIF เอง แม้จะมีความแน่นอนกว่า แต่อย่าลืมว่า นับจากสิ้นไตรมาส 4/2565 เป็นต้นไป รายได้จากผลตอบแทนเงินปันผลของผู้ถือหน่วยฯ จะต้องเสียภาษี 10% ทำให้ผลตอบแทนโดยรวมตลอดทั้งปี เมื่อเทียบกับราคาหน่วยลงทุนปัจจุบัน ลงมาเหลือเพียง 7% เท่านั้น (ของ JASIF ยังได้รับการเว้นจ่ายภาษี)